
SAVREMENA KNJIŽEVNOST U SVIJETU
Poslije II svjetskog rata u svjetskoj književnosti nastupa period koji  nazivamo periodom savremene književnosti. Kao što se pred I svjetski rat, u toku i poslije njega javio veliki broj umjetničkih pokreta (futurizam, ekspresionizam, nadrealizam, socijalna književnost), tako i nakon II svjetskog rata dolazi do  novih kretanja u umjetnosti.

Među brojnim pravcima, od kojih je većina bila kratkog daha, najduže (sve do današnjih dana) održao se književnoumjetnički pravac EGZISTENCIJALIZAM.

Iako je začet u periodu između dva rata, ovaj pokret svoj vrhunac doseže tek poslije II svjetskog rata, odnosno u periodu 50-tih i 60-tih godina ovog stoljeća.

Filozofiju egzistencijalizma u književnost unosi Franc Kafka, još 20-tih godina ovog stoljeća.

Glavna misao egzistencijalizma je u tezi da je čovjekovo postojanje, njegov neposredni život sa svim direktnim preokupacijama, jedina i bitna stvarnost. Iz postojanja i egzistencije čovjekove proizilaze svi njegovi problemi i sva njegova određenja.

Čovjek nije unaprijed određen, nego biće koje se ostvaruje postojanjem i kroz njegovu egzistenciju.

U savremenoj književnosti posebno mjesto među književnim vrstama zauzima roman. To je period u kome se javlja čitava skala romana različitih po tematici i po metodu oblikovanja. Modernom primjenom već poznatih literarnih postupaka, kao što su simboličnost, alegoričnost i metaforičnost, u oblasti romaneskne literature našeg vremena pojavio  se i poseban – alegoričan ili simbolički roman. Ova vrsta romana ubraja se u njaznačajnija književna dostignuća našeg vremena. Takvi su romani: Čarobni brijeg – Tomas Man, Stranac- Alber Kami, Stepski vuk – Herman Hese, Sto godina samoće-Gabrijel Garsia Markes; 

U centru pažnje svih ovih romana je čovjek, njegovo postojanje, odnosno njegova egzistencija.

Pored dominantnog egzistencijalizma, u savremenoj literaturi  jevlja se i pravac SOCIJALNI REALIZAM. Ovaj pravac karakterističan je za zemlje u kojima je vladao socijalizam i komunizam, znači zemlje Istočnog bloka. Međutim, padom «željezne zavjese» - Berlinskog zida, ovaj pravac gubi na značaju.

Posljednjih 20-tak godina, svoj napredak bilježi i NAUČNO-FANTASTIČNA LITERATURA. Čovjekov prodor u svemir, kao rezultat neslućenog razvoja nauke i tehnike, razvoj informatike i globalizacija svijeta kao najnovija tendencija, doveli su do toga da ova literatura zauzme značajno mjesto u savremenoj književnosti. Među poznatim autorima ove literature nalaze se: Isak Asimov i Artur Klark. Prema predviđanjima  brojnih književnih stručnjaka doba SF romana (SF- eng. saince fiction – naučna fantastika), tek će da dođe, jer ubrzan razvoj nauke i tehnike umnogome doprinosi ovome vidu stvaralaštva.

Pored ova tri pravca u savremenoj književnosti se javlja još jedan značajan pravac, a to je POSTMODERNA. Stvaraoci koji su se koristili postmodernističkim pristupom djelu i oni koji ga još uvijek koriste nastoje pobjeći od ustaljenih formi i na jedan sasvim novi način prići djelu. Najveći dio postmoderne proze je svojevrsna književnost o književnosti. Počeci ovakvog pristupa književnom djelu zabilježeni su prvenstveno kod savremenih engleskih i američkih pisaca, da bi se ovaj manir vrlo brzo proširio po cijelome svijetu, tako da se danas susrećemo s brojnim primjerima djela postmodernističkog manira.

SAVREMENA JUŽNOSLAVENSKA KNJIŽEVNOST

Po završetku II sv. rata na prostoru Balkana formira se nova državna tvorevina – Jugoslavija. Prostorno, zauzimala je površinu kao i prethodna Kraljevina Jugoslavija, ali za razliku od prethodne nova Jugoslavija je imala socijalistiško društveno uređenje. Novo doba, novo društveno uređenje, strahote tek proteklog rata, nova struktura ljudi u vlasti, imali su velikog uticaja na razvoj  južnoslavenske književnosti.

Država je bila i ekonomski i kulturno gotovo potpuno uništena. U književnosti se moralo krenuti gotovo od samih početaka. 

U prvim poslijeratnim godinama, južnoslavensku književnu aktivnost predvodilo je tek nekoliko preživjelih pisaca /npr. Krleža i Andrić), jer je znatan broj književnika poginuo u ratu (Z. Dizdarević, V. Nazor, I. G. Kovačić). Južnoslavenska književnost u periodu 1945-1955. bila je u potpunosti u znaku socrealizma. Književnici su isključivo obrađivali ratne teme, u kojima su veličali KPJ, Tita, uspjehe partizana i novu vlast. To je bila ”književnost po diktatu”, odnosno književnost koja je odgovarala volji ljudi na vlasti. Pisci su bili strogo cenzurisani i vođena je velika pažnja o njihovome radu. Na izvjestan način, pisci su ”morali” pisati onako kako se to vlastima sviđa, ako su željeli da njihova djela ugledaju svjetlo dana. U djelma nije smjelo biti nikakve kritike vlasti. Kako je poznato da vrijednih umjetničkih djela nema bez umjetničkih sloboda, da se zaključiti da književna djela ovoga perioda u najvećem broju nemaju ama baš nikakvu umjetničku vrijednost. Njihova jedina vrijednost je književnohistorijska.

Krajem 50-tih godina pažnja vlasti nad umjetnošću, pa tako i književnošću, slabi. Pisci osjećaju dašak umjetničke slobode i okreću se tadašnjim savremenim književnim kretanjima – egzistencijalizmu. Da su na pomoli bolji dani jugoslavenske književnosti, potvrđuje i nova generacija pisaca koja će se u narednim godinama u potpunosti afirmisati (D. Kiš, V. Parun, V. Desnica, V. Popa, R. Marinković i dr.). Dolazi do potpune afirmacije svih književnih vrsta, a pogotovo romana. Naime, od početka 60-tih, pa do početka 80-tih godina XX st. roman postaje dominantna književna vrsta u YU-književnosti i njegov razvoj ide neslućenom brzinom. To je vrijeme kada jugoslavenski roman doživljava svoje zlatne godine, to je vrijeme kada Andrić dobija Nobelovu nagradu, Selimović objavljuje  roman Derviš i smrt, a pisci poput Mihaila Lalića usuđuju se da (dodouše u blažoj formi) kritikuju vlast i ljude u vlasti.

Posljednje desetljeće jugoslavenske književnosti (1980-1990.) donosi gotovo u potpunosti oslobođenje umjetnosti od strane vlasti. To su i godine kada se javlja i najmlađa generacija pisaca, ali koja raspadom Jugoslavije nastavlja da živi u nacionalnim književnostima novonastalih država. Polahko na područje Balkana prodire i najnoviji svjetski književni pravac – postmoderna. Međutim, proces prihvatanja postmodernističkih stavova ni do dan danas nije završen, tako da književnost toga vremena tek treba da dođe pod lupu književne kritike i ruku književnohistorijske obrade.

SAVREMENA BOSANSKOHERCEGOVAČKA KNJIŽEVNOST

U II svjetskom ratu nekoliko znamenitih pisaca (Hasan Kikić, Zija Dizdarević, Veselin Masleša) izgubilo je život. To je bio strahovit gubitak i na tim osnovama započelo je književno stvaranje u BiH. Od starijih knjićevnika, neposredno poslije rata počeli su objavljivati Hamza Humo, Isak Samokovlija, a posthumno su objavljene zbirke Kikića i Dizdarevića. Najčešće teme su slike teškog života u BiH. 1946. godine osnovan je časopis «Pregled». Književnost toga vremena bila je na tendenciji slikanja realističnosti i moralne podobnosti. To je potvrđeno i Kongresom književnika iz 1946. Stvaranje u socijalnom maniru trajalo je do sredine 50-tih godina, kada se polahko pristupa savremenijim književnim tokovima, odnosno egzistencijalizmu. Početak ovog pravca u BiH nezvanično se može uzeti objavljivanje Kulenovićeve poeme «Ševa». Duh egzistencijalizma će prevladati sve do kraja 60-tih godina. Osnovna književna forma u savremenoj bh književnosti je roman, ali koji je bliži lirskoj pjesmi, lirici, baladi nego pravom romanu. To je roman bez fabule, o bezimenim likovima, ali pratimo tok misli, životno iskustvo.

Savremenu bh književnost možemo podijeliti u četiri faze: 

Prva faza bi bila ona kojoj je pečat dalo vrijeme neposredno nakon rata i revolucije. Književnost ove faze bila je u duhu koncepta proze soc-realizma. Doktrina soc-realizma zasnivala se na principu vjernosti estetskih modela, činjenicama realnog života. Najznačajniji autori ove faze bili su : Ćopić (Prolom), Andrić( pripovijetke), Erih Koš ( pripovijetke), Skender Kulenović (poezija)

Druga faza vezuje se za sredinu 50-tih godina i traje do sredine 60-tih godina. Dolazi do pojave mlađe generacije pisaca kji stvaraju, u najvećem broju, u duhu egzistencijalizma. To su Derviš Sušić (Ja, Danilo), Zaim Topčič (Zemlja heretika), Anđelko Vuletić, Sead Fetahagić, Vitomir Lukić, Izet Sarajlić, Husein Tahmiščić.

Treća faza počinje u drugoj polovini 60-tih godina i traje do kraja 80-tih godina. Ova faza je protekla u znaku dominacije estetike strukturalizma u kritici i realističkih tendencija u prozi i poeziji. Javljaju se kao proizvod razvoja modernog naučnog duha koji razbija iluzije i pokušava da ih stvori na novim osnovama. U ovoj fazi 1966 god, objavljena su najveća djela bh književnosti Kameni spavač i Derviš i smrt. Generacija iz prethodne faze se potpuno afirmiše, a njoj se sa svojim djelima u potpunosti pridružuje Ćamil Sijarić sa svojim pripovijetkama, a tu su i  Nedžad Ibrišimović, Alija Isaković, Ilija Ladin, Marko Vešović, Abdulah Sidran, Ivan Lovrenović

Četvrta faza javlja se početkom 90-tih godina. Posljednjoj generaciji pisaca pridružuju se i pisci i najmlađe generacije: Aleksandar Hemon, Ivan Lovrenović, Miljenko Jergović, Nenad Veličković, Asmir Kujović, Semezdin Mehmedinović. To je generacija koja je književno sazrila u protekloj agresiji na BiH i od njih se značajniji rezultati tek očekuju.

JEZIK KAO DRUŠTVENA POJAVA

Nauka koja se bavi izučavanjem jezika (nauka o jeziku) naziva se LINGVISTIKA (lingua – jezik). Upotrebljava se i termin GLOTOLOGIJA (grč. glotta – jezik).
Jezik i govor (jezička djelatnost) nisu objekt i predemet samo lingvistike. Njima se bave i druge nauke i naučne discipline: 

Pri definisanju pojma jezik rečeno je da je jezik društvena kategorija. Kako se društvom bavi sociologija a jezikom i govorom lingvistika, stoga je iskazana potreba za posebnom naukom koja će objedinjavati ove dvije discipline – sociolingvistikom. Ona je interdisciplinarna nauka koja se bavi upotrebom jezika u društvu. Znači:

Odnos između jezika, kao komunikacijskog sistema, i društva izučava nauka koja se zove SOCIOLINGVISTIKA. Predmet njenog izučavanja su pravila izbora i kombiniranja jezičkih sredstava ovisno o društvenom kontekstu u kojem su izgovorene ili napisane. Sociolingvistika se podjednako zanima za jezik pojedinca kao i za jezik grupe ili kolektiva. Osnovni sociolingvistički termini su: govorni događaj, govorni čin ili akt, govorna situacija, govorna uloga, govorni predstavnik i govorna zajednica.

Potrebno je pojasniti ove termine i definirati ih:

Kada nekog kratko i u prolazu pozdravimo ili mu uputimo upozorenje, ostvarili smo jedan govorni događaj. Govorni događaj je i javno predavanje, razgovor u kafiću, intervju u novinama i sl. Znači: GOVORNI DOGAĐAJ je ostvareni proces komunikacije između dvaju ili više govornika. Ostvaruje se u usmenoj i pisanoj formi, a duljina mu varira.

Dijelovi govornog događaja nazivaju se govornim činom. Govorni čin sastoji se od jednog iskaza koji pošiljalac šalje primaocu (primjeri u udžbeniku).

Govorna situacija obuhvata tzv. stvarni kontekst u kojem se ostvaruje komunikacija. Ovisno o tome kome govorimo, o čemu, kada, gdje, s kojom namjerom, prilagođavamo govornu situaciju. 

U toku samo jednog dana nalazimo se u nekoliko različitih govornih uloga (učenik, dijete, kupac, gledalac, slušalac, prolaznik isl.). Razlikujemo ravnopravnu i neravnopravnu ulogu govornika (ravnopravna: učenik-učenik, profesor-profesor, ti-ti, vi-vi; neravnopravna: učenik-profesor, starija osoba-mlađa, ti-Vi). Znači govorna uloga je govorničko stanje u kojem se trenutno nalazimo.

Svaki čovjek koji posjeduje jezičku sposobnost da komunicira naziva se govorni predstavnik. Skup govornih predstavnika čini govornu zajednicu.
NAUKA O KNJIŽEVNOSTI – METODE PROUČAVANJA

Razgranato i sustavno proučavanje književnosti naziva se nauka ili znanost o književnosti (književna znanost).

Nauka o književnosti obuhvata sveukupno znanje o književnim pojavama. Kako su književne pojave raznovrsne, nauka o književnosti prikuplja spoznaje iz posebnih disciplina koje imaju uži predmet istraživanja.

Nauka o književnosti obuhvata slijedeće discipline:

1. teorija književnosti

2. historija književnosti

3. književna kritika

4. književna metodologija

Uz nabrajanje svih disciplina potrebno je precizno definirati svaku od njih. 

Teorija književnosti proučava načine postojanja i nastajanja književnih djela, kategorije, rodove i vrste, jezik književnih djela, tumačenje i vrednovanje, odnos književnosti i društva, odnos književnosti prema drugim umjetnostima  te drugim medijima.

Historija književnosti proučava razvoj književnosti od njezinih početaka do danas, tj. utvrđuje posebnosti književnog razvoja u pojedinim vremenskim razdobljima.

Književna kritika (grč. kritike, krino – sudim, procjenjujem) prosuđuje vrijednost književnih djela. Ona čitaocu otkriva književne vrijednosti i na taj način preuzima posredničku ulogu između pisca i čitaoca.

Književna metodologija proučava metode kojima se istražuju, raščlanjuju, tumače i vrednuju književne pojave. 

KOMUNIKATIVNE JEZIČKE  SITUACIJE

U različitim komunikativnim situacijama govornik se uključuje u komunikacijsku mrežu, u interakcijski proces u kome se mogu uvažavati neke posebnosti. Od toga da li je razgovor «poslovni» ili «ljubavni» , da li je to neki «ritualni» razgovor u kojem se primjenjuju različiti jezički varijeteti, ili je to neki «slobodni» u kojem posebnost jezičkih varijeteta dolazi do izražaja, kao i od drugih činilaca – ko učestvuje u (raz)govoru, kakvim se jezičkim varijetetima koristi i kakva mu je moć spoznavanja i dr. – zavisi jezičko ponašanje.

Da bi se napravili odgovarajući modeli komunikativne aktivnosti, potrebno je dobro poznavati situaciju, kontekst u kojem se to provodi. Često određeni komunikativni model dobro funkcionira u jednoj situaciji, dok je u drugoj neprimjenjiv.

Govorna komunikacija ostvaruje se dijalogom i monologom. Izbor govornih formi zavisi od društvenih odnosa. Jedne govorne forme upotrebljavam kad su intimni odnosi, a druge kad je određeno društveno rastojanje: forme koje se primjenjuju u ozbiljnim situacijama razlikuju se od onih koje se primjenjuju u šaljivim situacijama. Od društvenih odnosa zavisi struktura govora.
Društveni i kulturni faktori utiču na fonološka, morfološka, leksička i sintaksička obilježja u govoru. Na osnovu načina govorenja i izbora jezičkih sredstava mogu se procjenjivati socijalna obilježja govornika.

Postoji veliki broj komunikativnih jezičkih situacija, a najčešće se susrećemo sa: ceremonijalnim situacijama, diskusijama, polemikama i komentarima.

Ceremonija se shvata kao neki čin, obred koji se provodi po nekim propisanim normama ponašanja. U takvim činovima velika pažnja se poklanja organizaciji vanjskih i unutrašnjih elemenata. Velika strogost u izboru jezičkih sredstava kojima se popunjavaju utvrđene sheme prisutna je kod svih činova.

Diskusija je iznošenje različitog mišljenja o nekom predmetu, s namjerom da bi se utvrdila istina. U diskusiji se često iznose suprotna mišljenja i pokušavaju ukloniti one smetnje koje ne omogućavaju ugodno sporazumijevanje.

Polemika je jedan vid diskusije u kojoj su suprotna mišljenja o nekom problemu jače izražena. Njen cilj je da se neki problem riješi ili bar potpunije osvijetli.

Komentari su naknadna tumačenja i objašnjenja o nekom pitanju. U njima se iznosi potpuniji osvrt, daju primjedbe o vrijednosti činjenica na kojima se zasniva dokaz i načinu kako se to provodi.
NAŠ JEZIK U PROŠLOSTI

Indoevropska jezička zajednica raspala se negdje oko 2000. godine p.n.e., kada se formira baltičko-slavenska zajednica. U to vrijeme postojanja ze zajednice jezici slavenskih i baltičkih predaka stječu mnoge zajedničke osobine, po kojima se počinju razlikovati od ostalih indoevropskih naroda i njihovih jezika. Ta zajednica se raspala oko 1500. godine p.n.e. kada dolazi do formiranja praslavenske jezičke zajednice. Pretpostavlja se da su Stari Slaveni živjeli na prostoru između rijeka Odre i Labe na zapadu i Volge na istoku. Praslavenskim jezikom su se služili sve do III st. n.e. kada počinje seoba slavenskih plemena.

Staroslavenski jezik  je prvi pisani jezik svih Slavena. Tvorac mu je Konstantin (Ćirilo). Nastao je u drugoj polovini IX st. Na taj jezik s grčkog su preveli crkvene knjige braća Ćirilo i Metodije. Najstariji spomenici na tom jeziku nisu sačuvani, samo prijepisi iz X i XI st. Staroslavenski jezik služio je svim Slavenima kao zajednički književni jezik, a po svojim osobinama nije se podudarao ni sa jednim živim narodnim govorom Slavena toga doba.  Vremenom se počeo prilagođavati jezičkim obilježjima užih sredina, pa se u njemu javljale i veće razlike. Te razlike su rezultat unošenja osobina narodnih govora u taj stari slavenski jezik. Takav izmijenjeni i usmenoj riječi do izvjesne mjere prilagođeni jezik naziva se redakcijama ili recenzijama. Postoje različite recenzije staroslavenskog jezika: hrvatska, bosansko-humska, srpska, makednoska, bugarska, ruska itd. Tako je bosanski jezik potekao iz svoje bosansko-humske redakcije, odnosno prvotnog staroslavenskog jezika.

Godine 863. Ćirilo je sastavio prvo slavensko pismo po imenu glagoljica (glagoljati – govoriti). Ubrzo nakon toga nastala je i ćirilica koja se tako zove po Ćirilu jer se pogrešno smatralo da je i to pismo Ćirilo sastavio. I jedno i drugo pismo nastali su po ugledu na grčko pismo. Postojala su tri tipa glagoljice:

· uglasta (uglata) glagoljica (upotrebljavala se kod zapadnih Južnih Slavena);

· obla glagoljica (upotrebljavala se kod istočnih Južnih Slavena); 

· poluobla (bosanska) glagoljica (prijelaz izmešu prethodne dvije, upotrebljavala se u Bosni).

Bosanski književni jezik do danas je prošao kroz pet faza svoga razvitka:

I faza – bosanski jezik od kraja XI st. do kraja XV st. (doba srednjevjekovne Bosne)

II faza – b. jezik od kraja XV st. do druge polovine XIX st. (tursko doba)

III faza – b. jezik na prijelazu iz XIX u XX st. (austrougarsko doba)

IV faza – b. jezik u XX st. (jugoslavensko doba)

V faza – b. jezik u posljednjoj deceniji XX st. (bosansko doba)

TIPOLOGIJA JEZIKA

Naučnici Harvardskog univerziteta bavili su se pitanjem broja jezika u svijetu. Ustanovili su da danas u svijetu ima 2869 živih, poznatih jezika. U Europi se govori 160 jezika.

Pošto je poznato koliko jezika ima u svijetu,  postavlja se pitanje da li je moguće pojedine jezike dovesti u bližu ili dalju vezu s drugim jezicima? Nauka na ovo pitanje odgovara potvrdno. Postoji dvovrsna klasifikacija: jedna je genealoška, a druga morfološka. 

GENEALOŠKA KLASIFIKACIJA

Objašnjenje ove klasifikacije počinjemo od samoga naslova: grč. genea – rod, logos – učenje, a zatim daju se osnovni podaci kakav je to tip klasifikacije.

Genealoška klasifikacija se zasniva na zajedničkom porijeklu pojedinih jezika. Metodom upoređivanja došlo se do saznanja da u pojedinim jezicima postoje neke zajedničke osobine na osnovu kojih se može zaključiti da su takvi jezici međusobno srodni. 

bos., hrv., srp., - majka; slovenački – mati, mak. – majka; polj. – matka, češki – matka.

Na osnovu navedene sličnosti, a i mnogih drugih zaključuje se da su slavenski jezici u prošlosti imali zajednički osnov.

Kada se ustanovi da je izvjesan broj jezika sličan po nekim osobinama, na osnovu kojih se zaključuje da su po porijeklu srodni, onda ti jezici sačinjavaju porodicu jezika. Pojedine porodice jezika, opet po nekim zajedničkim osobinama, čine skupine jezika.

MORFOLOŠKA KLASIFIKACIJA

Ova klasifikacija je znatno drugačija od genealoške. Jezici se ne svrstavaju prema porijeklu, već prema obličkim karakteristikama riječi.

Po morfološkoj klasifikaciji jezici se svrstavaju u veće cjeline na osnovu morfoloških (obličkih) karakteristika, bez obzira na njihovo porijeklo. Po ovoj klasifikaciji postoje četiri osnovna tipa jezika: fleksivni, aglutinativni, korijenski i polisintetički.

Fleksivni jezici su oni jezici kod kojih se na nepromjenljivi dio riječi (osnovu) dodaju promjenljivi dijelovi (nastavci). 
Aglutinativni jezici su oni jezici u kojima se nastavci za oblikovanje riječi osjećaju relativno samostalno u riječima, jer se mehanički priključuju osnovi (mađarski, turski, finski).
(Aglutinacija – spoljnje spajanje)

Jezici u kojima riječi ne mijenjaju svoj oblik nazivaju se korijenski jezici. U ovakvim jezicima oblik riječi uvijek je jednak korijenu.

Polisintetički jezici su oni jezici u kojima je korijen sastavljen sa prefiksima i sufiksima u jednu riječ. Ta riječ se spaja sa drugom riječju, trećom i sve skupa čine jednu riječ koja je u isto vrijeme rečenica. 

PISMA BOSANSKOG JEZIKA

Pismenost na južnoslavenskim prostorima, pa time i na prostoru Bosne  traje već jedanaest stoljeća. Bosna je od samih početaka svoga postojanja bila izložena raznovrsnim uticajima nalazeći se na raskrsnici između evropskih i vanevropskih civilizacija, kultura religija i država. Za to vrijeme je bilo četiri pisama od kojih su neka još uvijek u upotrebi. To su: glagoljica, ćirilica, latinica, arebica.

Glagoljica – prvo zajedničko pismo svih slavenskih naroda. Sastavio ju je Ćirilo  863. godine. Dobila je naziv po glagolu glagoljati što znači govoriti. Na njoj su uglavnom pisana crkvena djela. Postoje tri  tipa glagoljice: obla, uglasta i poluobla (bosanska glagoljica). Najstariji sačuvani glagoljski spomenici u Bosni i u Humu su: natpis na crkvi u Kijevcima kod Prijedora (XI st.) Grškovićev odlomak i Mihanovićev odlomak. 

Ćirilica je slijedeće pismo naprostoru Bosne i Huma. Sastavio ju je Kliment Ohridski. Ćirilica je, ustvari, adaptacija grčkog pisma sa prihvaćenim sistemom glagoljice. Na početku je imala 38 grafema, a kasnije je to pismo pojednostavljeno. Ćirilica je na našim prostorima bila rasprostranjenija od glagoljice, tako da je ćirilskih spomenika bilo znatno više. Ćirilica koja se upotrebljavala u Bosni bila je drugačija od one – istočne ćirilice, koju je sastavio Kliment Ohridski. Nazvana je zapadna ćirilica, tj. bosanska ćirilica, odnosno bosančica. Najstariji sačuvani crkveni pisani spomenici na bosančici su: Humačka ploča (poč. XI st.) i Miroslavljevo evanđelje (XII st.). Najstariji i najznačajniji sačuvani crkveni pisani spomenik na bosančici je Povelja Kulina bana, napisana 29. 8. 1189. godine.

Arebica (mektebica) – prilagođen arapski alfabet bosanskome jeziku. Javlja se u doba alhamijado literature. Mnogi su pokušali izvršiti reforme arebice, ali je najznačajnija reforma Džemaludina Čauševića, reisu-l-uleme. Njegova reformirana arebica nazvana je matufovača. Izbor pisama kroz historiju je bilo sredstvo politike. Naročito je to bilo izraženo u doba Austro-Ugarske, kada su se «borila» tri pisma (vlasti su tražili kompromis – upotrebu i ćirilice i latinice, Srbi-pravoslavci ćirilicu, Hrvati-katolici latinicu, a Bošnjaci nisu imali čvrst stav – razmimoilaženja između ćirilice, latinice i arebice) Zbog toga arebica nije postala ravnopravno pismo, pogotovo nakon turskog prihvatanja latinice kao zvaničnog pisma.

Latinica je pismo koje su južnoslavenski narodi preuzeli još polovinom XIV st. Njome se služe svi slavenski narodi, kao i romanski i germanski.  U Bosni se latinica masovnije upotrebljava dolaskom Austrougara u našu zemlju (1878.), a prvi Bošnjak koji je upotrijebio latinicu u svome djelu bio je Mehmed-beg Kapetanović Ljubušak (Risalei ahlak). Prvi bošnjački časopis pisan latinicom bio je ”Bošnjak” (1892. god.) Latinica je danas postala internacionalno pismo, čemu je doprinijela kompjuterizacija i širenje pismenosti putem interneta. 

Između dva rata i poslije II sv. rata u Bosni je bila ravnopravna upotreba ćirilice i latinice – sloboda individualnog izbora. I danas je stanje isto, iako latinica ima neznatnu prednost.

STVARANJE ZAJEDNIČKOG KNJIŽEVNOG ILI STANDARDNOG JEZIKA
U prvoj polovini XIX st., u vrijeme širih preporodnih procesa na slavenskom jugu, bosanski jezik se spominje različitim povodima. Ilirski preporoditelji u Hrvatskoj bosansko jezičko naslijeđe uključuju u sastav ilirskog jezika, sve dok pojam ilirizam nije potisnut pojmom kroatizam, pri čemu je bosanski jezik smatran dijelom hrvatskog jezika. S druge strane, V. Karadžić je smatrao da su svi stanovnici BiH Srbi, te stoga njihov jezik naziva srpskim. Kao rezultat širih kulturnih i političkih procesa iz prve polovine XIX st., 28. 3. 1850. god. u Beču je sročen Književni dogovor između najuglednijih gramatičara i književnika toga vremena. U zaključku Dogovora stoji da kao temelj zajedničkog jezika treba uzeti «južno narječje», tj. ono što je Vuk nazivao hercegovački, a Ludevit Gaj štokavsko-ijekavski dijalekat kao književni.

Bosna kao matica toga govora i te dijalekatske baze nije ni spomenuta, kao ni ime bosanskog jezika. Dogovor je u stvari bio jednostrana i uska politička forma sporazuma između Srba i Hrvata.

Težnju ka standardizaciji bosanskog jezika u XIX st. nastavlja poznati franjevac Ivan Frano Jukić. Godine 1850. Jukić izdaje prvi bosanskohercegovački časopis «Bosanski prijatelj» i njegovo izdavanje nastavlja se sve do 1870. god. Najveće vrijednosti ovoga časopisa su u činjenici  što je doslovno, prirodno i objektivno, njegovao narodni bosanski jezik.

Nekoliko godina kasnije, 1883. bošnjački prosvjetitelj Mehmed-beg Kapetanović Ljubušak objavljuje knjižicu pod nazivom Risalei ahlak (Pouka o lijepom ponašanju). Značaj ovoga Ljubušakovog djela je u tome da je ona pisana na bosanskom jeziku latiničnim pismom. Na ovaj način Ljubušak među Bošnjake uvodi latinicu koja će u narednim godinama preuzeti dominaciju nad ostalim pismima. Ubrzo, nakon toga, javlja se veliki broj bošnjačkih pisaca koji bosanski jezik bilježe latiničnim pismom: Ćatić, Bjelevac, A. K. Hasanbegov, Đikić, Hadžić i dr.

U doba austrougarske vladavine naziv bosanski jezik postaje i službeni naziv za jezik u BiH. Naročitu ulogu u promoviranju bosanske nacije i naziva bosanski jezik imao je čelnik zemaljske vlade Benjamin Kallay. Kao rezultat Kallayevih nastojanja, uz velike teškoće i snažne političke otpore, 1890. godine izašla je prva Gramatika bosanskog jezika autora Frane Vuletića. Ova gramatika bila je u upotrebi do 1911.g. Kallayeva politika bosanstva doživljava krah 1907. godine kada je i naziv bosanski jezik zamijenjem nazivom srpskohrvatski. Ovaj naziv ostat će sve do 1991. god. kada se našem jeziku vraća njegovo autohtono ime.

NAPOMENA

Navedeno gradivo predstavlja sažetak gradiva predmeta bosanski/hrvatski/srpski jezik i književnost za četvrti razred tehničke škole. 

Pored navedenih lekcija, obavezno pročitati i slijedeće lektire:

1. Derviš i smrt – Meša Selimović

2. Stranac – Alber Kami

3. Starac i more – Enrnest Hemingvej

4. Prokleta avlija – Ivo Andrić

5. Hasanaginica – Alija Isaković

